นายกรัฐมนตรี นำทีมประเทศไทยหารือร่วมกับคณะนักธุรกิจสหรัฐอเมริกา
วันนี้ 13 พฤษภาคม 2565 เวลา 09.00 น. ตามเวลาท้องถิ่นประเทศสหรัฐอเมริกา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้พบหารือระหว่างอาหารเช้ากับคณะนักธุรกิจสหรัฐฯ ซึ่งจัดโดยสภาธุรกิจอาเซียน–สหรัฐฯ หอการค้าสหรัฐฯโดยนายกรัฐมนตรี กล่าวว่า ภาคเอกชนสหรัฐฯ มีส่วนร่วมขับเคลื่อนความร่วมมือและความเป็นหุ้นส่วนระหว่างกัน เพื่อส่งเสริมการเติบโตทางเศรษฐกิจและสร้างภูมิภาคที่เปิดกว้าง เชื่อมต่อกัน และมีความสมดุลอย่างแท้จริงโอกาสนี้ นายกรัฐมนตรีได้เน้นย้ำ 3 ประเด็นสำคัญ ได้แก่ การเร่งสร้างความเข้มแข็งของห่วงโซ่อุปทานในระดับโลกและภูมิภาค เพื่อขับเคลื่อนความร่วมมือด้านเศรษฐกิจและสร้างภูมิต้านทานสำหรับวิกฤติต่างๆ ในอนาคต การเสริมสร้างการเจริญเติบโตทางเศรษฐกิจที่สมดุล ยั่งยืนและเป็นมิตรต่อสิ่งแวดล้อมผ่านโมเดลเศรษฐกิจ BCG การเตรียมความพร้อมการเป็นเจ้าภาพเอเปคของไทย ภายใต้แนวคิด BCG ซึ่งอยู่ระหว่างการขับเคลื่อนการจัดทำเอกสารระดับผู้นำ “Bangkok Goals on BCG Economy”โดยในส่วนของภาคเอกชนต่างชื่นชมบทบาทของนายกรัฐมนตรี นโยบายสนับสนุนการลงทุนของต่างชาติที่นายกรัฐมนตรีผลักดัน เชื่อมั่นต่อโอกาส การเจริญเติบโตทางเศรษฐกิจของไทย อีกทั้งการเป็นเจ้าภาพเอเปคของไทยในปีนี้ จะเป็นปัจจัยสำคัญเพื่อผลักดันการพัฒนาทางเศรษฐกิจ ส่งเสริมการค้าการลงทุน